המאמר "נגיף הקורונה – אתגרים חוקתיים"[[1]](#footnote-1) עוסק בהתעוררות האתגרים החוקתיים בעת ההתמודדות עם המגיפה העולמית אשר פוקדת אותנו בימים אלו. במסמך זה אציג שני טיעונים מרכזיים שלאורך המאמר המחבר בוחר להניח עליהם את הדעת.

המחבר טוען כי שלטון החוק ועקרונות החוקתיות אינם מושהים בעת משבר ומצב חירום. מכאן, המחבר סבור כי הפעלת סמכויות החירום בישראל בעת התפשטותה של מגפה כגון זו טעונה בחינה[[2]](#footnote-2).

מצבי החירום שידעה המדינה לאורך השנים הביאו עמה מתח מובנה בין עקרונות של חוקתיות ושלטון החוק לבין האינטרס הציבורי, שכן לדעת המחבר המדינה השתמשה בסמכויות שלטוניות מיוחדות ללא הצדקה.

המחבר מציין כי ברגעי משבר נוהגות מדינות מפותחות לאגד את משאביהן וסמכויותיהן לצורך התמודדות קולקטיבית אל מול איום קיים. איגום זה מביא לחשש מהעברה בלתי מוגבלת של סמכויות אל הרשות המבצעת, על חשבון מנגנוני איזון למיניהם. בנוסף, הצורך לפעול במהירות במשברים אלו עלול לגבור על המידתיות בפגיעה בזכויות האדם.

בעת מצבי חירום בריאותיים, פקודת בריאות העם מופעלת ומאפשרת האצלת סמכויות נוספות, אשר אינן תקפות בשגרה. המחבר בוחר למקד את טענותיו אל מול משרד הבריאות, שנקט במספר לא מועט של צעדים, אשר פגעו באופן משמעותי בזכויות האזרח, מכוח פקודת בריאות העם.

טיעון נוסף עליו המחבר מעביר ביקורת רבה הוא כי הצעדים הננקטים בעת ההתמודדות עם נגיף הקורונה מגבילים את יכולתם של תושבים רבים לממש באופן מלא את זכויות האדם שלהם, והפגיעה בזכויות אלו עלולה להחריף בעתיד לאור הימשכות המשבר והרחבת מעגלי הנפגעים ממנו[[3]](#footnote-3).

במאמר ניתן להבחין בהתמקדות בזכויות מסוימות שהמחבר רואה לנכון להניח עליהן את הדעת: חופש התנועה, אשר נפגע בהטלת המגבלות על כניסה ויציאה מהארץ ועל חופש ההתקהלות, האספה וההתאגדות שעלולים להיפגע באופן קשה עם החמרת ההגבלות ונקיטת צעדים נוספים. אמנם, המחבר מכיר בנסיבות אשר בגינן ניתן לפגוע בזכויות אלו, אך מציין כי הפגיעה מותנית בכך שהיא נועדה לתכלית ראויה. זכות נוספת אשר נפגעת היא הזכות לחירות, לכבוד ולאוטונומיה עקב אשפוז פיזי. המחבר טוען כי אשפוז בכפייה סותר באופן חמור וגורף את הזכות לחירות והזכות לכבוד. המחבר מסתייג ומוסיף כי ישנן פגיעות מוצדקות בזכות, אשר מידתן תיבחן על פי רמת הסיכון, תנאי האשפוז וחלופות אחרות.

המחבר מוסיף כי ישנה פגיעה היקפית ומצטברת באוכלוסיות מסוימות בהתמודדות עם משבר הקורונה כגון האוכלוסייה המבוגרת, אנשים החיים בעוני ואוכלוסיית האימהות.

לסיכומו של דבר, למחבר ישנה ביקורת רבה כלפי התנהלות המדינה במהלך ההתמודדות עם משבר הקורונה. הוא רואה לנכון לעביר ביקורת זו תוך הבאת הצעות קונקרטיות לעתיד. לטעמו, הצעות אלו יצמצמו את הפגיעה העתידית שעלולה להתרחש בזכויות האדם ובחוקתיות, אם ההתנהלות העכשווית לא תחדל מלהתקיים.

לטעמי, טענות המחבר נוגעות למציאות הקיימת, אשר אינה עתידה להסתיים בקרוב. עמידה על עקרונות היסוד, כפי שעושה המחבר, הינה חשובה ומהותית לשם הווייתה של מדינת ישראל כמדינה בעלת צווין דמוקרטי[[4]](#footnote-4).

1. יובל שני, עודד רון ונדיב מרדכי **נגיף הקורונה-האתגרים החוקתיים** (נייר עמדה, המכון הישראלי לדמוקרטיה 12.3.2020). [↑](#footnote-ref-1)
2. שני **נגיף הקורונה -האתגרים החוקתיים,** לעיל ה"ש 1, עמ' 2. [↑](#footnote-ref-2)
3. שני **נגיף הקורונה -האתגרים החוקתיים**, לעיל ה"ש 1, עמ' 2**.** [↑](#footnote-ref-3)
4. אהרן ברק "מבקר המדינה וזכויות האדם בישראל" **עיונים בביקורת המדינה,** חוברת 63, 37, 41 (2018). [↑](#footnote-ref-4)